У афішы цэнзавы ўзрост пазначаны “16+”. У яго пацвярджэнне на падмостках ладзяцца палкія танцы, эфектна праліваецца фарбавая кроў ды разварочваюцца відовішчна-жорсткія бойкі — апошнія заканчваюцца аднолькавымі палымянымі шалікамі, што быццам крывавымі маскамі хаваюць твары юных прадстаўнікоў Мантэкі і Капулеці. Гэтыя візуальныя ўсплёскі дазволяць захапіць публіку, пры гэтым не адсоўваючы ў бок галоўныя ідэі, закладзеныя ў п’есе: няма часу на каханне ў тых, хто прапагандуе варожасць і непрыняцце іншых, а без кахання ў ненавіснікаў няма шанцу на будучыню.